प्राइवेट पार्ट के साइज और परफॉर्मेंस को लेकर चिंता न करें, सच जानना जरूरी
साइज से ज्यादा सेक्शुअल रिश्ते में प्यार और संतुष्टि जरूरी है। मन में कोई भी शंका हो तो पार्टनर से बात करके उसका समाधान कर लेना चाहिए।
हर रिश्ते की तरह पति-पत्नी का रिश्ता भी हमेशा एक जैसा नहीं रहता। वक्त के साथ कपल के रिश्ते में समझदारी तो आती है, लेकिन कई बार शारीरिक संबंध में ठहराव आने लगता है। लेकिन ऐसी स्थिति में यदि रिश्ते को समय न दिया तो कई बार दूरियां बढ़ती चली जाती हैं।
दूसरी तरफ कई पुरुष ऐसे भी हैं जो अपने पार्टनर को संतुष्ट तो करना चाहते हैं, लेकिन उन्हें समझ नहीं आता कि उनके प्राइवेट पार्ट का साइज इसके लिए पर्याप्त है या नहीं। सेक्शुअल लाइफ से जुड़ी कपल्स की कुछ ऐसी ही समस्याओं के समाधान बता रहे हैं सेक्सोलॉजिस्ट डॉ. राजन भोसले।
मेरे पति को अपने प्राइवेट पार्ट के साइज को लेकर कॉम्प्लेक्स है। वो बार बार मुझसे पूछते हैं कि क्या वो मुझे संतुष्ट कर पाते हैं। मैं कई बार समझा चुकी हूं कि मुझे उनसे किसी तरह की कोई शिकायत नहीं है, फिर भी उनका भ्रम दूर नहीं होता। क्या ऐसा सभी पुरुषों के साथ होता है? मुझे पति को कैसे समझाना चाहिए? 
ये अकेले आपके पति की समस्या नहीं है। कई पुरुषों को अपने प्राइवेट पार्ट के साइज को लेकर कॉम्प्लेक्स होता है। उन्हें ये चिंता होती है कि क्या वो पार्टनर को संतुष्ट करने में सक्षम हैं या नहीं। दरअसल, प्राइवेट पार्ट के साइज को मर्दानगी से जोड़कर देखा जाता है इसलिए कई पुरुषों के लिए ये प्रतिष्ठा का विषय बन जाता है।
आपके पति की तरह ज्यादातर पुरुषों को ये चिंता रहती है कि उनके प्राइवेट पार्ट का साइज कैसे बड़ा हो जाए। कई लोग इसके लिए दवाइयां तक मांगने लगते हैं और झोला छाप डॉक्टर उन्हें गुमराह करते हैं। सच ये है कि प्राइवेट पार्ट का साइज बढ़ाने की न तो कोई दवा है और न ही एक्सरसाइज।
सेक्शुअल रिश्ते में प्राइवेट पार्ट की साइज से ज्यादा प्यार और संतुष्टि जरूरी है। यदि पत्नी आपके साथ खुश है, आपके साथ भावनात्मक जुड़ाव महसूस करती है, तो वह शारीरिक संबंध में भी संतुष्टि महसूस करेगी।
जहां तक प्राइवेट पार्ट के साइज की बात है, तो महिला के प्राइवेट पार्ट का छोटा सा हिस्सा ही यौन उत्तेजना के प्रति संवेदनशील होता है, इसलिए पुरुष को इसके लिए बड़े साइज की कोई जरूरत नहीं।
पति-पत्नी के रिश्ते में प्यार, विश्वास और भावनात्मक जुड़ाव ज्यादा जरूरी होता है। जहां मन के रिश्ते में जुड़ाव होता है, वहां शारीरिक रिश्ता भी संतुष्टि जरूर होती है।
हमारी शादी को 10 साल हो गए हैं। पति का बिजनेस बढ़ गया है इसलिए उनके पास मेरे लिए समय नहीं होता। पति ज्यादातर बिजनेस टूर पर रहते हैं इसलिए हमारे बीच शारीरिक संबंध बहुत कम ही बन पाते हैं। मुझे डर है कि इतने ज्यादा गैप के कारण कहीं पति मुझसे दूर न हो जाएं। कभी कभी मन में शक भी होता है कि कहीं वो अपनी इच्छा कहीं और तो पूरा नहीं करते। क्या सेक्शुअल संबंध में इतना गैप आना उचित है? मैं हमारे रिश्ते को पहले जैसा रोमांचक बनाने के लिए क्या करूं? 
शादी के कुछ सालों बाद लगभग सभी कपल्स के रिश्ते में ठहराव आने लगता है। लेकिन इसे आम बात समझकर छोड़ देना सही नहीं है। जिस तरह हम अपनी पढ़ाई, करियर, पर्सनैलिटी पर काम करते हैं, उसी तरह शारीरिक संबंध में रोमांच बनाए रखने के लिए अलग से समय निकालना जरूरी है।
आज के दौर में हम सब अपना लुक, प्रेजेंटेशन, वर्क प्रोफाइल, रेज्यूमे सब कुछ परफेक्ट चाहते हैं, फिर यही फॉर्मूला सेक्शुअल रिश्ते पर लागू क्यों नहीं करते। सेक्शुअल रिश्ते को भी समय और अटेंशन की जरूरत होती है।
आपको पति से इस बारे में बात करनी चाहिए। उनसे कहें कि जिस तरह वो अपने बिजनेस को आगे बढ़ाने के लिए मेहनत कर रहे हैं, उसी तरह उन्हें अपने रिश्ते को भी समय देना चाहिए।
काम का प्रेशर, तनाव, मोटापा जैसे कई अन्य कारण भी हैं जिनकी वजह से लोगों की सेक्शुअल लाइफ प्रभावित होती है। हेल्दी सेक्शुअल लाइफ के लिए दोनों पार्टनर का स्वस्थ और निरोगी होना भी बेहद जरूरी है। कई कपल्स के साथ ऐसा भी होता है कि एक पार्टनर स्वस्थ और फिट है, लेकिन दूसरे के मोटापे या किसी रोग के कारण उनके बीच शारीरिक संबंध नहीं बन पाते।
ऐसे में एक पार्टनर को फिट और हेल्दी होते हुए भी शारीरिक सुख नहीं मिल पाता। ऐसी स्थिति में कई बार स्वस्थ पार्टनर अपनी शारीरिक जरूरत घर से बाहर पूरी करने लगता है। फिर उनके रिश्ते में दूरियां बढ़ती चली जाती हैं। ऐसे रिश्तों में कई बार फिर से नॉर्मल रिश्ता जीना मुश्किल हो जाता है।
सेक्शुअल रिश्ते को रोमांचक बनाए रखने की कोशिश दोनों पार्टनर को करनी चाहिए।
सोशल मीडिया पर समय बिताने के बजाय वो समय अपने पार्टनर को दें। रात में थक जाते हैं तो शारीरिक संबंध बनाने के लिए सुबह टाइम निकालें। घर पर प्राइवेसी नहीं मिलती तो वीकेंड या महीने में एक बार ट्रिप प्लान करें। घर से दूर अकेले समय बिताकर आप एक दूसरे के ज्यादा करीब आएंगे।
जब पति के पास समय हो, उसका सही इस्तेमाल करें, वो समय अपने रिश्ते के लिए बचाकर रखें। आप चाहें तो वीकेंड वेकेशन भी प्लान कर सकते हैं। इस तरह आप कम समय में भी अपने रिश्ते को क्वालिटी टाइम दे सकेंगे। साथ ही पति के टूर पर रहने पर भी आपके पास उनकी अच्छी यादें होंगी और आप दोनों अगली मुलाकात का बेसब्री से इंतजार करेंगे।
सेक्स सीरियसली के कुछ और सवालों के जवाब पढ़िए...
अंतरंग पलों में जब डर हावी हो जाए:संबंध बनाने से बचना एक मानसिक स्थिति है, इसका इलाज जरूरी है
संबंध बनाने से पहले लगभग सभी पुरुषों के मन में ये डर रहता है कि क्या वो अपने पार्टनर को संतुष्ट कर पाएंगे। कुछ पुरुषों में ये डर इतना हावी हो जाता है कि कोई शारीरिक कमी न होते हुए भी उन्हें इरेक्शन नहीं हो पाता। पूरा पढ़ने के लिए लिंक पर क्लिक करें...
पार्टनर के शरीर को समझें:अंतरंग पलों का ज्यादा लुत्फ उठाने के लिए साथी के इरोजेनस जोन को समझें, इस पर बात करें
शारीरक संबंध बनाने के लिए पहले एक दूसरे के शरीर को समझना जरूरी है। यदि आप पार्टनर के इरोजेनस जोन को समझ गए, तो अंतरंग पलों का ज्यादा लुत्फ उठा सकते हैं। पूरा पढ़ने के लिए लिंक पर क्लिक करें...​​​​​​​
डॉ. राजन भोसले, एमडी 
प्रोफेसर एंड एचओडी, सेक्शुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज 
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें